**LEES: MATTEUS 15:21-28**

**ONTFERM U OOR MY!**

**1. Baba voëltjies in ŉ nes**

Klein babavoëltjies in ŉ nes. Sopas in die afgelope dag of wat uitgebroei.

Dink jou vir ŉ oomblik in hulle situasie in. Hulle is nog feitlik blind. Hulle kan nie eintlik beweeg nie. Totaal weerloos. Totaal en al afhanklik van die ma en die pa voël wat vir hulle kos moet bring. Al wat hulle kan doen is piep – soos net klein voëltjies kan piep. Aanhoudend, deurdringend met wyd oopgesperde bekke na boontoe. Wagtend op daardie geklap van vlerke – teken van voeding en beskutting wat hier is vir hulle.

Kan jy en ek só wees voor die Here?

Kan ek in my lewe geestelik daardie babavoëltjie wees – een en al smagting na God? “Here, ontferm U oor my.” As’t ware met oopgesperde bek. Bewus van my eie blindheid, bewegingloosheid, weerloosheid. Met geen ander fokus nie as om net te wag en te roep. Wat sou dit beteken vir my om in my lewe hierdie houding te hê – Here, ontferm U tog oor my!

**2. Dis moeilik vandag**

Ek dink dis moeilik vandag vir ons mense om geestelik soos daardie klein voëltjies te wees. Dis moeilik om so afhanklik te wees; so te smag na God. Die prentjie wat ons vandag baiekeer in ons lewe van God en van ons verhouding met Hom het, pas nie daarby nie. Studies wys dat baie gelowige mense vandag vir God sien as deel van hulle netwerk. God is een van jou kontakte. Soos ŉ vriend op Facebook of ŉ kontak op LinkedIn – daardie professionele netwerk. Net mooi op ŉ gerieflike afstand. Nie te naby nie, maar ook nie te ver nie. As jy Hom nodig het kan jy altyd op sy knoppie druk. Hy is altyd daar vir jou en het jou altyd lief, maar hy is darem ook op so ŉ afstand dat dit nie te veel inbreuk maak op jou lewe nie. As jy eerlik moet wees, is dit hoe God dalk vandag vir jou in jou lewe is? Bietjie soos ŉ hemelse fisioterapeut - as jy iets het wat seer is kan jy altyd aan sy deur gaan klop, maar wanneer alles reg is het jy nie eintlik rede om met Hom te doen te hê nie?

Die goeie nuus, broers en susters, is dat God ons nie geestelik op hierdie plek wil los nie. God is nie tevrede daarmee as ons Hom hanteer soos ŉ hemelse fisioterapeut of een van die handige kontakte op ons lys nie. God se liefde vir ons brand te sterk. Hy kan dit nie verdra dat ons Hom op ŉ veilige afstand hou nie. In die gedeelte waarna ons vanoggend geluister het, hoor ons dat Jesus op reis gegaan het na die gebied van Tirus en Sidon. Hy het uit die land Israel uitgegaan na ŉ gebied waar hy ŉ vreemdeling was. En dis juis wat Hy in ons wêreld en in my en jou lewe doen. Hy kom in ons omstandighede in. Hy kom ontmoet ons hier waar ons is. En dan, diep binne in ons maak die Heilige Gees ŉ verlange wakker. Diep binne in ons begin die Heilige Gees roep na God; berei ons voor vir hierdie ontmoeting met Jesus Christus. Is dit nie wat ons vanoggend sien in Jesus se ontmoeting met die Kanaänitiese vrou van wie ons gelees het nie?

**3. Die Kanaänitiese vrou**

Daar, in daardie streek van Tirus en Sidon, waar Jesus ŉ vreemdeling was, kom een van die mense van daardie land en begin aanhoudend roep: “Ontferm U oor my, Here, Seun van Dawid!” “Ontferm U oor my.” Met ander woorde “wees my genadig” – “buig af na my toe, ek is klein en hulpeloos, ek het nodig dat jy my help.” As ek hierdie woorde van die Kanaänitiese vrou hoor, dan laat dit my dink aan daardie klein voëltjies in die nes. Een en al ingestel op die Een wat kan help. Met wyd oopgesperde bekke. Een en al smagting na God se hulp. “Ontferm U oor my!”

En die opvallende is dat Jesus haar eers nie antwoord nie.

Is dit miskien hoe jy vanoggend voel? Hier’s jou omstandighede; hier’s jou nood, en jy roep na God. Jy roep om hulp, maar dit lyk nie of Hy antwoord nie. ŉ Uitweg gaan nie oop nie.

Weet jy, broer en suster, jou omstandighede dwing jou as’t ware nou om soos daardie klein babavoëltjies te wees. Blind – hy weet nie waarheen die groot voël weggevlieg het nie. Jy is blind - jy sien nie uitkoms nie; bewegingloos; totaal hulpeloos. Dis pynlik, en tog, is daar nie ook op ŉ manier ŉ seën in nie? Jy leer van regtig afhanklik wees. Jy leer van wag en van smag en van roep. Hoe lei die Heilige Gees die Kanaänitiese vrou in hierdie omstandighede waar Jesus eers nie antwoord nie? Sy hou aan roep en skreeu om Sy hulp. Kan jy dit in jou lewe doen? Kan ek dit in my lewe doen – net aanhou roep?

En dan praat die Here met die vrou. Maar sy eerste woorde is nie troos en hulp nie! Dis asof Jesus eers nodig het om ŉ wanpersepsie, ŉ verkeerde idee oor Hom reg te stel. “Ek is net na die verlore skape van die volk Israel toe gestuur.” Hier in die streke van Tirus en Sidon het jy geen reg om aanspraak op my te maak nie. En is dit nie ook woorde vir ons in ons lewe nie, broers en susters? In hierdie lewe waar ons geneig is om vir God as een van ons kontakte te sien. Hy moet altyd liefdevol wees, en ek kan hom altyd vra vir hulp wanneer ek my eie agendas wil nastreef. Want dis wie Hy is – Hy is daar om my te help.

Wel, wat maak ek en jy as een van die kontakte in ons netwerk nie vir ons antwoord soos wat ons dit wil hê nie. Wat maak ek as een van my Facebook vriende iets sê waarvan ek nie hou nie? Ek *unfriend* hom of haar. Of ek wip my en ek vat my besigheid weg by hierdie kontak, en ek gaan soek ŉ ander een. Is die versoeking nie ook daar om dit met God te doen, wanneer Hy nie doen ek wil hê nie?

Maar hier is ŉ uitnodiging vir jou en vir my om geestelik op reis te gaan. Hier is ŉ uitnodiging om my verhouding met God anders te beleef, dieper te beleef. Hy is nie maar net een van my handige kontakte nie, en ek moet dit so insien. Hier’s ŉ uitnodiging om met my hele wese net al hoe meer te smag na God se hulp.

Wat doen die vrou? Sy kom kniel voor Jesus en sê maar net: “Here, help my.” Wanneer laas het jy gekniel voor die Here? Geestelik, maar ook fisies. Wat sou dit nou vir jou in jou omstandighede beteken?

Jesus sê vir haar: “dis nie mooi om die kinders se brood te vat en vir die hondjies te gooi nie.” En dan, in ŉ merkwaardige slag klim die vrou eintlik in Jesus se eie woorde in, en wys haar binneste vir hom: Ja, Here, sê sy, “maar die hondjies eet darem van die krummels wat van hulle base se tafels afval.” En enige een van ons wat al ooit ŉ troeteldier hond gehad het sal weet wat dit beteken, nie waar nie. As daar nou een wesentjie is wat met stip aandag vir jou kan sit en kyk terwyl jy besig is om iets lekkers te eet, dan is dit darem ŉ hond, is dit nie? Daardie kop volg jou hand heeltyd. Een en al verwagting vir wanneer jy miskien iets na sy kant toe gooi. Iets van dieselfde prentjie as van daardie klein voëltjies in die nes. Op daardie oomblik het ŉ hondjie nie planne nie. Hy het geen manier om met jou te redeneer en jou so te oortuig nie. ŉ Dier is stom. Al wat hy doen is om te kyk en met sy hele wese te wag, en jy weet dat hy smag. Dieselfde met die voëltjies. Al wat hulle doen is om te smag en te wag en te roep.

Verstaan ek en jy iets in ons lewe van daardie primitiewe, basiese roep om hulp? Die geestelike skreeu van totale afhanklikheid. Verstaan ons iets van daardie dringende wag op God: “Here, ontferm U tog oor my!”

AMEN